HR Službeni list Europske unije L 164/28

UREDBA KOMISIJE (EU) 2017/1135

оd 23. lipnja 2017.

o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za dimetoat i ometoat u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 49. stavak 2.,

budući da:

(1) Maksimalne razine ostataka (MRO) za dimetoat (suma dimetoata i ometoata izražena kao dimetoat) utvrđene su u Prilogu II. i dijelu B Priloga III. Uredbi (EZ) br. 396/2005.

(2) Dana 22. travnja 2016. Francuska je obavijestila Komisiju o nacionalnoj hitnoj mjeri koju je poduzela u skladu s člankom 54. Uredbe (EZ) br. 178/2002 Europskog parlamenta i Vijeća (2) i kojom su suspendirani uvoz u Francusku i stavljanje na tržište u Francuskoj svježih trešanja iz drugih država članica Europske unije ili iz trećih zemalja u kojima je za tretman stabala trešnje dopuštena uporaba proizvoda za zaštitu bilja koji sadržavaju aktivnu tvar dimetoat. U skladu s člankom 54. stavkom 2. te uredbe na sastanku Stalnog odbora za bilje, životinje, hranu i hranu za životinje od 28. travnja 2016. dogovoreno je da bi preispitivanje MRO-ova trebalo biti prioritet kako bi se utvrdili novi MRO-ovi na temelju znanstvenog istraživanja Europske agencije za sigurnost hrane, dalje u tekstu „Agencija”. Stoga je Komisija u skladu s člankom 43. Uredbe (EZ) br. 396/2005 od Agencije zatražila da provede to prioritetno preispitivanje postojećih MRO-ova za dimetoat i ometoat. Agencija je svoje obrazloženo mišljenje dostavila 28. studenoga 2016. (3)

(3) Agencija je predložila da se definicija ostatka za „sumu dimetoata i ometoata izraženu kao dimetoat” podijeli na odvojene definicije ostatka za „dimetoat” i „ometoat” te je zaključila da MRO-ovi za dinje i korijen šećerne repe mogu uzrokovati zabrinutost u pogledu zaštite potrošača. Agencija je stoga preporučila da se postojeći MRO-ovi za te proizvode snize. Agencija je zaključila da u pogledu MRO-ova za cikoriju nema dostupnih informacija i da je potrebno da osobe koje upravljaju rizikom izvrše daljnje razmatranje. Stoga bi MRO-ove za taj proizvod trebalo utvrditi na posebnoj granici određivanja. Agencija je zaključila da u pogledu MRO-ova za prekinški kupus nisu dostupne informacije o dobroj poljoprivrednoj praksi sigurnoj za potrošače i da je potrebno da upravitelji rizikom izvrše daljnje razmatranje. Stoga bi MRO-ove za taj proizvod trebalo utvrditi na posebnoj granici određivanja. Zaključila je da u pogledu MRO-ova za grejp, naranču, limun, limetu, mandarinu, trešnju, stolne masline, ciklu, mrkvu, celer, hren, pastrnjak, korijen peršina, rotkvicu, turovac/bijeli korijen, stočnu korabu, repu, češnjak, luk, ljutiku, mladi luk, rajčicu, patlidžan, bundevu, lubenicu, brokulu, cvjetaču, kelj pupčar, glavati kupus, salatu, šparoge, grašak, masline za proizvodnju ulja, ječam u zrnu, zob u zrnu, raž u zrnu, pšenicu u zrnu, korijen šećerne repe i korijen cikorije određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-ove za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-ovi preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(4) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji zaključili da je zbog tehnološkog razvoja za određene proizvode potrebno utvrditi posebne granice određivanja.

(5) Na temelju obrazloženog mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-ova ispunjavaju uvjete iz članka 14. stavka 2. Uredbe (EZ) br. 396/2005.

(6) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ovima te su njihove napomene uzete u obzir.

(7) Uredbu (EZ) br. 396/2005 trebalo bi stoga na odgovarajući način izmijeniti.

(8) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-ova i za koje postoje informacije koje pokazuju da je zadržana visoka razina zaštite potrošača. S obzirom na to da se uz trenutačni MRO ne može isključiti rizik za potrošače, vrijednost od 0,01 mg/kg za dimetoat i ometoat za dinju trebala bi se primjenjivati na sve proizvode od datuma primjene ove Uredbe.

(9) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-ova kako bi se mogli pripremiti za ispunjavanje novih uvjeta koji proizlaze iz izmjene MRO-ova.

(10) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Kad je riječ o aktivnoj tvari dimetoat u i na svim proizvodima osim dinje, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni prije 17. siječnja 2018.

Članak 3.

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 17. siječnja 2018.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 23. lipnja 2017. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.)

(3) Reasoned opinion on the the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005 (Obrazloženo mišljenje o prioritetnom preispitivanju postojećih maksimalnih razina ostataka za dimetoat i ometoat u skladu s člankom 43. Uredbe (EZ) br. 396/2005). EFSA Journal 2016.;14(11):4647, 50 str.